Document ID: 32002L0034

Šestindvajseta Direktiva Komisije 2002/34/ES
z dne 15. aprila 2002
o prilagoditvi Prilog II, III in VII k Direktivi Sveta 76/768/EGS o približevanju zakonodaje držav članic v zvezi s kozmetičnimi izdelki tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki [1], nazadnje spremenjene z Direktivo Komisije 2000/41/ES [2], in zlasti člena 8(2) direktive,
po posvetovanju z Znanstvenim odborom za kozmetične izdelke in neprehrambne proizvode, ki so namenjeni potrošnikom (SCCNFP),
ob upoštevanju naslednjega:
(1) Vpis 293 v Prilogi II vključuje radioaktivne snovi med snovi, ki so v kozmetičnih izdelkih prepovedane. Opomba 1 k vpisu 293 pod pogoji, določenimi v opombi, dovoljuje prisotnost naravnih radioaktivnih snovi in radioaktivnih snovi, ki nastanejo z umetno kontaminacijo okolja, s sklicem na direktive z dne 2. februarja 1959 o določitvi temeljnih standardov za varstvo zdravja delavcev in prebivalstva pred nevarnostmi zaradi ionizirajočega sevanja [3]. Te direktive so bile razveljavljene z Direktivo Sveta 96/29/Euratom [4], katere člen 6(5) predpisuje, da države članice ne dovolijo namernega dodajanja radioaktivnih snovi v proizvodnjo kozmetičnih izdelkov ali uvoza in izvoza takega blaga. Direktiva 96/29/Euratom predpisuje tudi opredelitev radioaktivnih snovi za njeno uporabo. Zato se vpis 293 v Prilogi II ustrezno spremeni.
(2) Na podlagi kodeksa ravnanja združenja IFRA (International Fragrance Association) je SCCNFP na seznam uvrstil 36 snovi, ki ne smejo biti del dišavnih sestavin, uporabljenih za kozmetične izdelke. Od 36 dišavnih sestavin jih je sedem že vključenih v Prilogo II in ena (6-metilkumarin) pod navedbo št. 46 v Prilogo III, del 1, ki že omejuje njegovo uporabo v izdelkih za ustno higieno. Drugih 28 dišavnih sestavin je treba vključiti na seznam v Prilogi II. Varnost teh snovi je SCCNFP ocenil samo za njihovo uporabo kot dišavnih sestavin. Temu ustrezno je treba urediti njihovo uporabo za ta namen. SCCNFP izvaja nadaljnje ocenjevanje varnosti teh substanc za druge uporabe.
(3) SCCNFP priporoča, da se metilevgenol kot kozmetična sestavina ne dodaja namerno. Zato ga je treba vključiti v Prilogo II. Ker je metilevgenol naravno prisoten v eteričnih oljih, ki se uporabljajo kot sestavine v kozmetičnih izdelkih, je SCCNFP določil posebne najvišje dovoljene koncentracije, če je prisoten v kozmetičnih izdelkih.
(4) Na podlagi informacij o uporabi litijevega hidroksida in kalcijevega hidroksida v kozmetičnih izdelkih in ocene njune varnosti SCCNFP priporoča, da se njuna uporaba omeji. Zato se ustrezno spremenita vpisa 15b in 15c Priloge III, del 1.
(5) Na podlagi toksikološke ocene SCCNFP priporoča, da je treba najvišjo dovoljeno vsebnost ostankov akrilamida v končnem izdelku omejiti. Zato je treba poliakrilamid vključiti v Prilogo III, del 1.
(6) SCCNFP je izvedel toksikološke ocene 61 barv za lase, vključno s priporočili za njihovo uporabo, najvišje dovoljene ravni koncentracije in posebnih opozoril. Ena je že vključena v navedbo št. 16 v Prilogi III, del 1, zato ga je treba spremeniti. Potrebnih je še več informacij o varnosti nekaterih barv za lase, zlasti je treba raziskati morebitno povezavo med dolgoročno redno uporabo permanentnih barv za lase in povečanim tveganjem za raka na mehurju, kakor je zahteval SCCNFP. Zato je treba drugih 60 barv za lase vključiti v Prilogo III, del 2. Vpis 8 v Prilogi III, del 1, zajema skupino derivatov fenilendiamina, ki se uporabljajo kot barve za lase. Za preprečitev dvojnih vpisov je treba besedilo v stolpcu b spremeniti, da se izvzamejo derivati, navedeni drugje v Prilogi III.
(7) SCCNFP priporoča, da se mošusov ksilen lahko varno uporablja za kozmetične izdelke, razen za izdelke za ustno nego, do najvišjega teoretično dnevno absorbiranega odmerka, približno 10 μg/kg/dan. Zato se, dokler ocena tveganja te snovi v okviru Uredbe Sveta (EGS) št. 793/93 [5] o ocenjevanju in nadzoru tveganja obstoječih snovi ni dokončno oblikovana, mošusov ksilen vključi v Prilogo III, del 2.
(8) SCCNFP priporoča, da se mošusov keton lahko varno uporablja za kozmetične izdelke, razen za izdelke za ustno nego, do najvišjega teoretično dnevno absorbiranega odmerka, približno 14 μg/kg/dan. Zato se, dokler ocena tveganja te snovi v okviru Uredbe (EGS) št. 793/93 ni dokončno oblikovana, mošusov keton vključi v Prilogo III, del 2.
(9) Stališče SCCNFP je, da se UV-filter dimetikodietilbenzalmalonat lahko varno uporablja za kozmetične izdelke z nekaterimi omejitvami. Zato se dimetikodietilbenzalmalonat vključi v Prilogo VII, del 1.
(10) Stališče SCCNFP je, da se titanov dioksid lahko varno uporablja kot UV-filter v kozmetičnih izdelkih z nekaterimi omejitvami. Zato se titanov dioksid vključi v Prilogo VII, del 1.
(11) Ukrepi, predvideni v tej direktivi, so v skladu z mnenjem Odbora za prilagajanje tehničnemu napredku direktiv za odpravo tehničnih ovir pri trgovanju s kozmetičnimi izdelki -
SPREJELA NASLEDNJO DIREKTIVO:
Člen 1
Direktiva 76/768/EGS se spremeni, kakor je navedeno v Prilogi k tej direktivi.
Člen 2
Države članice sprejmejo potrebne ukrepe, s katerimi zagotovijo, da kozmetični izdelki, ki vsebujejo snovi, uvrščene na seznam v Prilogah II, III in VII k Direktivi 76/768/EGS, kakor določa Priloga k tej direktivi, in se dobavljajo končnemu potrošniku po 15. aprilu 2004, ustrezajo določbam te direktive.
Člen 3
Države članice sprejmejo zakone in druge predpise, potrebne za uskladitev s to direktivo, najpozneje do 15. aprila 2003. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva začne veljati tretji dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 15. aprila 2002

Labels: 1
7
3
0
15